b'\n_START_ARTICLE_\n\xc3\x81lbum de Euterpe\n_START_SECTION_\nHist\xc3\xb2ria\n_START_PARAGRAPH_\nTal com feien els Jardins d\'Euterpe de Barcelona, l\'entitat edit\xc3\xa0 una revista amb un format i unes caracter\xc3\xadstiques semblants a l\'Eco de Euterpe barcelon\xc3\xad, de distribuci\xc3\xb3 gratu\xc3\xafta entre els assistents als actes. El periodista Josep G\xc3\xbcell i Mercader en va ser el fundador i director. L\'historiador i periodista reusenc Francesc Gras i Elies diu: "[G\xc3\xbcell i Mercader] en aquella \xc3\xa9poca era muy joven. Se public\xc3\xb3 este amen\xc3\xadsimo peri\xc3\xb3dico por espacio de tres a\xc3\xb1os. El se\xc3\xb1or G\xc3\xbcell lo redact\xc3\xb3 en Reus en 1862, el 63 desde Barcelona y en 1864 desde Madrid". L\'\xc3\x81lbum publicava a primera p\xc3\xa0gina, emmarcat, el sumari, i a sota el programa del concert del dia. A les tres p\xc3\xa0gines seg\xc3\xbcents s\'hi publicaven composicions en vers i en prosa, an\xc3\xa8cdotes, pensaments i fantasies liter\xc3\xa0ries. Els versos generalment eren de tema amor\xc3\xb3s. Signaven els articles G\xc3\xbcell i Mercader, amb el seu nom o amb el de "Julito", que era el nom que usava a l\'Eco del Centro de Lectura i el compositor Josep Joan Sociats, que n\'era el redactor responsable, i que, segons l\'erudit reusenc Joaquim Santasusagna, en va ser el director i redactor el 1863 i 1864 quan G\xc3\xbcell i Mercader era fora "baldament Francesc Gras i Elies digui que G\xc3\xbcell continu\xc3\xa0 redactant l\'\xc3\x81lbum des de Barcelona o Madrid". De fet, els anys 63 i 64 inclouen textos amb firmes no reusenques, tretes segurament d\'alguna altra banda. Josep Joan Sociats era l\'impulsor i el director de la Secci\xc3\xb3 Coral del Centre de Lectura.\n_START_SECTION_\nAspectes t\xc3\xa8cnics\n_START_PARAGRAPH_\nL\'\xc3\x81lbum de Euterpe tenia quatre p\xc3\xa0gines. La revista era redactada en castell\xc3\xa0 per\xc3\xb2 aviat hi van sortir composicions catalanes. El primer n\xc3\xbamero sort\xc3\xad el dia de la inauguraci\xc3\xb3 dels Jardins de l\'Euterpe, el dissabte 14 de juny de 1862 i les seg\xc3\xbcents els diumenges de les temporades de concert, ja que era un local d\'estiu. El primer any la cap\xc3\xa7alera \xc3\xa9s mixta, hi ha una orla amb una arpa, un viol\xc3\xad i una trompeta i la llegenda "Sociedad Coral del Centro de Lectura". Aquell any l\'imprim\xc3\xad la "Imprenta del Centro de Lectura a cargo de Jos\xc3\xa9 Macip". L\'\xc3\xbaltim n\xc3\xbamero del 1862 \xc3\xa9s el 17, del 12 d\'octubre, despr\xc3\xa9s d\'haver anunciat trenta-cinc concerts. Reapareix el 14 de juny de 1863, ara amb cap\xc3\xa7alera nom\xc3\xa9s tipogr\xc3\xa0fica i impresa per la Viuda i Fills de Sabater. Als n\xc3\xbameros 9 i 10 s\'hi pot llegir un article del reusenc Josep Sirvent i Oliver, "Una excursi\xc3\xb3n a Espluga y Poblet" on fa un elogi del monestir i acusa les autoritats de la desolaci\xc3\xb3 d\'aquell recinte. L\'\xc3\xbaltim n\xc3\xbamero d\'aquell any \xc3\xa9s el 15, del 8 d\'octubre. El 26 de maig de 1864 repr\xc3\xa8n altra vegada l\'activitat, tamb\xc3\xa9 impr\xc3\xa8s per la Viuda i fills de Sabater. G\xc3\xbcell signa des de Madrid alguns articles i poemes en catal\xc3\xa0, i s\'hi troba la firma de Joaquim Maria Bartrina. La tercera i \xc3\xbaltima \xc3\xa8poca s\'acaba amb el n\xc3\xbamero 10, del 4 de novembre.'